Így léphet a héten a Fed - Napi.hu
Így léphet a héten a Fed
Szabó Zsuzsanna, 2017. május 2. kedd, 10:02
A Fed kamatalakító Nyíltpiaci Bizottsága (FOMC) szerda este ismerteti döntését, ami után ezúttal nem tart sajtóértekezletet Janet Yellen, jegybanki elnök. A Reuters által megkérdezett elemzők szerint a kamatdöntésről szóló közlemény valószínűleg utalást tesz arra, hogy a legközelebbi kamatemelésre júniusban kerülhet sor.
A FOMC előző, márciusi kamatdöntő ülésén 25 bázisponttal 0,75-1,00 százalékra emelte az irányadó kamatsávot. Az akkori döntést követően kiadott indoklás a folyamatosan erősödő gazdasági teljesítménnyel, a munkaerőpiaci helyzet javulásával és a jegybanki célhoz közelítő inflációval támasztotta alá a monetáris szigorító lépést. A közleményben egyúttal a Fed további, "fokozatos" szigorítási szándékáról adott egyértelmű jelzést. A gazdasági növekedést veszélyeztető kockázatokra pedig az elemzők által "enyhének" értékelt "nagyjából kiegyensúlyozott" kifejezést alkalmazta.